Verdens største træskibssejllads kommer igen til Aalborg. For syvende gang vender The Tall Ships Races nemlig tilbage til Aalborg i 2026. - Vi glæder os enormt til at byde de mange sejlskibe, besætningsmedlemmer og publikummer velkommen til Aalborg endnu en gang, siger konstitueret borgmester i Aalborg Kommune Helle Frederiksen (S). - The Tall Ships Races har givet aalborgenserne og vores gæster uforglemmelige oplevelser, siden eventen besøgte Aalborg for første gang i 1999. Det er en event, der har været med til at forandre vores by i en positiv retning. Første gang eventet kom til Aalborg var i 1999, der hed de dog Cutty Sark, men har senere ændret navn til The Tall Ships Race. Sidste gang, de flotte skibe lagde til var i 2022. Her lagde intet mindre end 686.000 tilskuere vejen forbi havnen i Aalborg, og den slags skæpper godt i kassen hos de erhvervsdrivende i byen. Det medførte nemlig et samlet turistforbrug på 97 millioner kroner. Denne gang bliver Aalborg slutmålet for de mere end 40 sejlskibe fra hele verden. - Det giver os de bedste forudsætninger for at skabe en event, hvor hele byen kan være med, og vi samtidig får mulighed for at tiltrække mange gæster til Aalborg. Vi ser frem til samarbejdet med de andre havne, som vi alle kender godt, siger eventchef Søren Thorst. - Ligeledes bliver det en stor fornøjelse at skulle planlægge og afvikle arrangementet sammen med det aalborgensiske erhvervsliv og de mange frivillige kræfter, som en event af denne kaliber kræver. Så vi er parate til at trække i arbejdstøjet. Om eventet bliver afsluttet med kæmpe fyrværkeri vides endnu ikke. Men mon ikke. Sådan har det i al fald set ud de andre gange, de flotte skibe er anløbet havnen i Aalborg.

Referat:
Tall Ships Races kommer igen til Aalborg.